
ანოტაცია
კვლევა ეხება საავიაციო ძრავების მონიტორინგის სხვადასხვა სისტემაში გენერირებული მონაცემების ინტეგრაციის პრობლემას უცხო სხეულით მიყენებული დაზიანების (FOD) ადრეული გამოვლენის კონტექსტში. FOD-ის საწყისი ნიშნები ხშირად ერთდროულად და სუსტად აისახება ვიბრაციის, ტემპერატურის, წნევის, ბრუნვის სიხშირის, საწვავის ხარჯისა და სხვა პარამეტრების ცვლილებაში. აღნიშნული მონაცემები ნაწილდება FADEC, EHM, HUMS, IVHM, ACARS და FDR/QAR სისტემებში და ერთმანეთისგან განსხვავდება სტრუქტურით, ფორმატით, დროითი სიხშირითა და სემანტიკური აღწერით, რაც ართულებს მათ ერთობლივ ანალიზს.
კვლევის მიზანია ძრავის მონიტორინგის მონაცემთა ერთიანი მოდელის  (Unified Engine Monitoring Data Model (UEMDM)) თეორიული და კონცეპტუალური საფუძვლების ჩამოყალიბება. UEMDM განიხილება როგორც მომწოდებლისგან დამოუკიდებელი საბაზისო მონაცემთა მოდელი, რომელმაც უნდა უზრუნველყოს სხვადასხვა წყაროდან მიღებული მონაცემების სტრუქტურული და სემანტიკური ჰარმონიზაცია, მათი წარმოშობის, დროითი კონტექსტის, ხარისხისა და განხორციელებული გარდაქმნების მიკვლევადობის შენარჩუნებით.
ნაშრომში განხილულია FOD-ის პრობლემა, საავიაციო ძრავების მონიტორინგის ძირითადი სისტემები და მონაცემთა ინტეგრაციის თანამედროვე მიდგომები. დასაბუთებულია მონიტორინგის მონაცემთა ერთიანი ტაქსონომიის საჭიროება და ცოდნის ურთიერთკავშირების (Knowledge Graph (KG)) გამოყენება UEMDM-ის სემანტიკურ ფენად. კვლევის მიმდინარე ეტაპი თეორიულ-კონცეპტუალურ ხასიათს ატარებს. შემდგომ ეტაპზე დაგეგმილია ტაქსონომიისა და UEMDM-ის არქიტექტურის დეტალიზაცია, მონაცემთა ტრანსფორმაციისა და ნორმალიზაციის წესების განსაზღვრა, ცოდნის ურთიერთკავშირების საწყისი მოდელის ფორმირება და NASA N-CMAPSS მონაცემთა ნაკრების გამოყენებით სტრუქტურული ვალიდაციის დაგეგმვა. FOD-სპეციფიკური ექსპერიმენტული დადასტურება შემდგომ კვლევით ეტაპებზე განხორციელდება. 









საკვანძო სიტყვები: საავიაციო ძრავის მონიტორინგი; უცხო სხეულების მიერ მიყენებული დაზიანებ (FOD); მონაცემთა ინტეგრაცია; ძრავის მონიტორინგის ერთიანი მონაცემთა მოდელი (UEMDM); მონაცემთა ტაქსონომია; ცოდნის ურთიერთკავშირები.
ტერმინები
FOD - Foreign Object Damage - საავიაციო ძრავის ან მისი კომპონენტის დაზიანება უცხო ობიექტის ზემოქმედების შედეგად.
Foreign Object Debris - უცხო ობიექტი ან ნამსხვრევი, რომელმაც შეიძლება საჰაერო ხომალდის ან ძრავის კომპონენტის დაზიანება გამოიწვიოს. ეს ტერმინი უნდა გაიმიჯნოს Foreign Object Damage-ისგან, რომელიც უკვე მიყენებულ დაზიანებას აღნიშნავს.
FADEC - Full Authority Digital Engine Control - ძრავის სრული ციფრული მართვის სისტემა, რომელიც რეალურ დროში არეგულირებს ძრავის მუშაობის ძირითად პარამეტრებს.
EHM - Engine Health Monitoring - ძრავის ტექნიკური მდგომარეობის მონიტორინგის სისტემა, რომელიც გამოიყენება პარამეტრების, ტრენდებისა და გადახრების ანალიზისთვის.
HUMS - Health and Usage Monitoring System - ტექნიკური მდგომარეობისა და ექსპლუატაციის მონიტორინგის სისტემა, რომელიც ამუშავებს ვიბრაციის, დატვირთვისა და გამოყენების მონაცემებს.
IVHM - Integrated Vehicle Health Management - საჰაერო ხომალდის სხვადასხვა სისტემიდან მიღებული ტექნიკური მდგომარეობის მონაცემების ინტეგრირებული მართვის კონცეფცია.
ACARS - Aircraft Communications Addressing and Reporting System - საჰაერო ხომალდსა და სახმელეთო სისტემებს შორის ოპერატიული და ტექნიკური შეტყობინებების გაცვლის სისტემა.
FDR - Flight Data Recorder - ფრენისა და საჰაერო ხომალდის ძირითადი პარამეტრების დაცული რეგისტრატორი.
QAR - Quick Access Recorder - ფრენის მონაცემთა სწრაფი წვდომის რეგისტრატორი, რომლის ჩანაწერები ტექნიკური და საექსპლუატაციო ანალიზისთვის გამოიყენება.
Unified Engine Monitoring Data Model (UEMDM) - ძრავის მონიტორინგის ერთიანი მონაცემთა მოდელი - წინამდებარე კვლევაში შემოთავაზებული ძრავის მონიტორინგის მონაცემთა ერთიანი მოდელი, რომელიც სხვადასხვა წყაროდან მიღებულ მონაცემებს საერთო, მომწოდებლისგან დამოუკიდებელ სტრუქტურაში წარმოადგენს.
Canonical Data Model - ერთიანი საბაზისო მონაცემთა მოდელი - საერთო შუალედური მონაცემთა სტრუქტურა, რომელთან შესაბამისობაშიც სხვადასხვა სისტემიდან მიღებული მონაცემები გარდაიქმნება.
Data Taxonomy - მონაცემთა ტაქსონომია - მონაცემთა კლასიფიკაციის სისტემა, რომელიც მათ წარმოშობის, სტრუქტურის, ტექნიკური დანიშნულებისა და ანალიტიკური როლის მიხედვით აჯგუფებს.
Domain Ontology - საგნობრივი სფეროს ონტოლოგია - საგნობრივი სფეროს ძირითადი ცნებების, კლასების, ურთიერთობებისა და წესების ფორმალური აღწერა.
Knowledge Graph (KG) - ცოდნის ურთიერთკავშირების მოდელი - ონტოლოგიის საფუძველზე აგებული სემანტიკური სტრუქტურა, რომელიც მონაცემებს, ძრავის კომპონენტებს, ტექნიკურ მოვლენებსა და შესაძლო მდგომარეობებს ერთმანეთთან აკავშირებს.
Data Heterogeneity - მონაცემთა ჰეტეროგენულობა - მონაცემებს შორის არსებული განსხვავებები ფორმატის, სტრუქტურის, სიხშირის, საზომი ერთეულის, დროითი ნიშნებისა და სემანტიკური აღწერის მიხედვით.
Semantic Harmonization - სემანტიკური ჰარმონიზაცია - განსხვავებული წყაროებიდან მიღებული მონაცემების მნიშვნელობებისა და ტექნიკური კონტექსტების ურთიერთშესაბამისობაში მოყვანა.
Multi-source Evidence Fusion - მრავალწყაროიანი მტკიცებულებების გაერთიანება - სხვადასხვა მონიტორინგის სისტემაში დაფიქსირებული ნიშნების ერთ შესაძლო ტექნიკურ ჰიპოთეზასთან დაკავშირების პროცესი.
NASA N-CMAPSS - New Commercial Modular Aero-Propulsion System Simulation - საავიაციო ძრავის დეგრადაციის სიმულაციური მონაცემთა ნაკრები, რომლის გამოყენებაც დაგეგმილია UEMDM-ის სტრუქტურული ინტეგრაციისა და ზოგადი ანალიტიკური შესაძლებლობების წინასწარი შეფასებისთვის. 

უცხო სხეულით მიყენებული დაზიანება (FOD) გულისხმობს საავიაციო ძრავის ან მისი კომპონენტების დაზიანებას ისეთი გარე ობიექტის ზემოქმედების შედეგად, რომელიც ძრავის ნორმალური ფუნქციონირების ნაწილს არ წარმოადგენს (DeVault, Blackwell, & Belant, 2013). ასეთ ობიექტებს შეიძლება მიეკუთვნებოდეს ასაფრენ-დასაფრენ ბილიკზე არსებული ქვა ან მეტალის ფრაგმენტი, ყინული, ქვიშა, ფრინველი, საბურავის ნამსხვრევი ან ტექნიკური მომსახურებისას დარჩენილი მცირე დეტალი. ტერმინოლოგიურად ერთმანეთისგან უნდა გაიმიჯნოს Foreign Object Debris - უცხო ობიექტი ან ნამსხვრევი და Foreign Object Damage ამ ობიექტით გამოწვეული დაზიანება. წინამდებარე კვლევაში FOD გამოიყენება სწორედ დაზიანების მნიშვნელობით (Federal Aviation Administration, 2024).
საავიაციო ძრავისთვის FOD განსაკუთრებით მნიშვნელოვანია, რადგან უცხო სხეულის მცირე ზომის ზემოქმედებამაც შეიძლება გამოიწვიოს კომპრესორის ფრთის ნაჭდევი, დეფორმაცია, ეროზია, მიკრობზარი, ვიბრაციის ზრდა ან ჰაერის ნაკადის დარღვევა. დაზიანება ყოველთვის არ იწვევს ძრავის დაუყოვნებლივ გაუმართაობას, თუმცა შეიძლება თანდათან შეამციროს მისი ეფექტიანობა, გაზარდოს საწვავის ხარჯი, დააჩქაროს კომპონენტების ცვეთა და წარმოქმნას არაგეგმიური ტექნიკური მომსახურების ან ფრენის უსაფრთხოების რისკი (Zhao, და სხვ., 2020).
თანამედროვე საჰაერო ხომალდები აღჭურვილია ძრავის მართვის, ტექნიკური მდგომარეობის მონიტორინგის, მონაცემთა რეგისტრაციისა და გადაცემის მრავალი სისტემით, მათ შორის FADEC, EHM, HUMS, IVHM, ACARS და FDR/QAR სისტემებით. ისინი უწყვეტად ან პერიოდულად ქმნიან მონაცემებს ბრუნვის სიხშირის, ტემპერატურის, წნევის, ვიბრაციის, საწვავის ხარჯის, ზეთის სისტემის მდგომარეობის, ფრენის რეჟიმებისა და ტექნიკური მოვლენების შესახებ. ამდენად, თანამედროვე ავიაციაში ძირითადი პრობლემა მონაცემთა ნაკლებობა აღარ არის. პრობლემას წარმოადგენს მათი სხვადასხვა სისტემაში ფრაგმენტული განაწილება (Jennions, 2011).
მონიტორინგის სისტემების მონაცემები განსხვავდება ფორმატით, სტრუქტურით, დისკრეტიზაციის სიხშირით, საზომი ერთეულებით, დროითი ნიშნებითა და სემანტიკური აღწერით. მონაცემთა ნაწილი ასევე დამოკიდებულია კონკრეტულ მწარმოებელზე ან პროგრამულ პლატფორმაზე. შედეგად, ერთი ძრავის შესახებ არსებული ინფორმაცია ხშირად ვერ მუშავდება ერთიან დროით და ტექნიკურ კონტექსტში, რაც ართულებს სხვადასხვა პარამეტრს შორის შესაძლო მიზეზშედეგობრივი კავშირების გამოვლენას (Halevy, 2005).
აღნიშნული შეზღუდვა განსაკუთრებით მნიშვნელოვანია FOD-ის ადრეული გამოვლენისას. ასეთი დაზიანების საწყისი ნიშნები ხშირად არ ვლინდება ერთი პარამეტრის მკვეთრი ცვლილებით. მცირე დაზიანება შეიძლება ნაწილობრივ აისახოს ვიბრაციის ზრდაში, გამონაბოლქვი აირების ტემპერატურის გადახრაში, ბრუნვის სიხშირის არასტაბილურობაში, საწვავის ხარჯის ცვლილებაში ან კომპრესორის ეფექტიანობის შემცირებაში. თითოეული ნიშანი ცალკე აღებული შეიძლება სხვა ტექნიკური ან საექსპლუატაციო მიზეზითაც იყოს გამოწვეული. ამიტომ FOD-ის სანდო იდენტიფიკაცია მოითხოვს არა მხოლოდ ცალკეული მონიტორინგის სისტემების არსებობას, არამედ მათ მიერ შექმნილი მონაცემების ერთობლივ, დროით შეთანხმებულ და სემანტიკურად დაკავშირებულ ანალიზს (Rabenoro, Lacaille, Cottrell, Rossi, & Rynkiewicz, 2015).

ცხრილი 1.1. არსებული კვლევების შედარება
შედარება აჩვენებს, რომ არსებული კვლევები მნიშვნელოვან შედეგებს აღწევს პრობლემის ცალკეულ მიმართულებებში, თუმცა შერჩეულ ნაშრომებში არ არის წარმოდგენილი მიდგომა, რომელიც ერთდროულად უზრუნველყოფს:
1. საავიაციო ძრავის მონიტორინგის მონაცემების მომწოდებლისგან დამოუკიდებელ საერთო სტრუქტურაში წარმოდგენას; 
2. მონაცემთა სტრუქტურულ და სემანტიკურ ჰარმონიზაციას; 
3. მონაცემის წყაროს, ხარისხისა და განხორციელებული გარდაქმნების მიკვლევადობას; 
4. სხვადასხვა მონიტორინგის სისტემაში დაფიქსირებული ნიშნების ერთ ტექნიკურ ჰიპოთეზასთან ახსნად დაკავშირებას; 
5. მიღებული არქიტექტურის FOD-ის ადრეული გამოვლენის კონკრეტულ ამოცანაში შეფასებას. 
ამრიგად, კვლევითი ხარვეზი მდგომარეობს საავიაციო ძრავის მონიტორინგის ჰეტეროგენული მონაცემებისთვის სპეციალიზებული, ერთიანი და მიკვლევადი მონაცემთა არქიტექტურის არარსებობაში. არსებული მონიტორინგის სისტემები ცალკეულ პარამეტრებსა და მოვლენებს ეფექტიანად აღრიცხავს, მაგრამ მათი მონაცემები ავტომატურად არ ქმნის ძრავის მდგომარეობის ერთიან ანალიტიკურ სურათს. წინამდებარე კვლევა მიმართულია სწორედ ამ ხარვეზის შევსებისკენ — ძრავის მონიტორინგის ერთიანი მონაცემთა მოდელის ჩამოყალიბებით, რომელშიც სხვადასხვა წყაროდან მიღებული ინფორმაცია სტრუქტურულად და სემანტიკურად დაუკავშირდება ერთმანეთს, ხოლო FOD განიხილება მოდელის გამოყენებადობის კონკრეტულ და მკაფიოდ შემოსაზღვრულ შემთხვევად.

კვლევის მიზანია საავიაციო ძრავების მონიტორინგის სხვადასხვა სისტემიდან მიღებული ჰეტეროგენული მონაცემების ინტეგრაციისათვის UEMDM  თეორიული და კონცეპტუალური საფუძვლების შემუშავება.
მოდელმა უნდა უზრუნველყოს მონაცემთა სტრუქტურული და სემანტიკური ჰარმონიზაცია, მომწოდებლისგან დამოუკიდებელ ფორმაში წარმოდგენა და სხვადასხვა წყაროდან მიღებული ნიშნების ერთობლივი ანალიზის შესაძლებლობა, მათ შორის უცხო სხეულით მიყენებული დაზიანების  FOD-ის ადრეული გამოვლენის მხარდასაჭერად. 

[bookmark: _Toc235239884]1.2. კვლევის ამოცანები
კვლევის მიზნის მისაღწევად განისაზღვრა შემდეგი ძირითადი ამოცანები:
1. საავიაციო ძრავების მონიტორინგის ძირითადი სისტემებისა და მათ მიერ გენერირებული მონაცემების ანალიზი; 
2. მონაცემთა ფორმატის, სტრუქტურის, სიხშირისა და სემანტიკური აღწერის განსხვავებების გამოვლენა; 
3. მონაცემთა ჰეტეროგენულობისა და სისტემებს შორის ინტეგრაციის ძირითადი შეზღუდვების განსაზღვრა; 
4. მონიტორინგის მონაცემთა ერთიანი ტაქსონომიის ჩამოყალიბება; 
5. UEMDM-ის კონცეპტუალური არქიტექტურის შემუშავება; 
6. მონაცემებს, ძრავის კომპონენტებსა და ტექნიკურ მოვლენებს შორის სემანტიკური ურთიერთკავშირების განსაზღვრა; 
7. მოდელის შემდგომი რეალიზაციისა და ექსპერიმენტული ვალიდაციის ძირითადი მიმართულებების დაგეგმვა. 

[bookmark: _Toc235239885]1.3. კვლევის ობიექტი
კვლევის ობიექტს წარმოადგენს საავიაციო ძრავების მონიტორინგის სისტემები და მათი ფუნქციონირებისას გენერირებული მონაცემები, მათ შორის სენსორული გაზომვები, საექსპლუატაციო პარამეტრები, დიაგნოსტიკური ჩანაწერები, მოვლენათა მონაცემები და ტექნიკური მომსახურების ინფორმაცია.

[bookmark: _Toc235239886]1.4. კვლევის საგანი
კვლევის საგანს წარმოადგენს საავიაციო ძრავების მონიტორინგის სისტემებიდან მიღებული ჰეტეროგენული მონაცემების ინტეგრაციის, სტრუქტურული და სემანტიკური ჰარმონიზაციის პრინციპები, აგრეთვე მათი ერთიან მონაცემთა მოდელში წარმოდგენის მეთოდოლოგიური საფუძვლები.
კვლევა ფოკუსირებულია არა ცალკეული მონიტორინგის სისტემების იზოლირებულ შესწავლაზე, არამედ მათ მიერ შექმნილ მონაცემებს შორის არსებული ურთიერთკავშირების გამოვლენასა და ერთიან ანალიტიკურ გარემოში გაერთიანებაზე. 

2. [bookmark: _Toc235239887]კვლევის თეორიული საფუძვლები
2.1. [bookmark: _Toc235239888]უცხო სხეულით მიყენებული დაზიანების პრობლემა
უცხო სხეულით მიყენებული დაზიანება არის საავიაციო ძრავის ან მისი კომპონენტების დაზიანება ისეთი გარე ობიექტის ზემოქმედებით, რომელიც ძრავის ნორმალური ფუნქციონირების ნაწილს არ წარმოადგენს. დაზიანების გამომწვევი შეიძლება იყოს ქვა, მეტალის ფრაგმენტი, ყინული, ქვიშა, ფრინველი, საბურავის ნამსხვრევი ან ტექნიკური მომსახურებისას დარჩენილი მცირე დეტალი (Federal Aviation Administration, 2024).
FOD უმეტესად აზიანებს ძრავის შესასვლელ ნაწილს, ვენტილატორსა და კომპრესორის ფრთებს. შედეგად შეიძლება წარმოიქმნას ნაჭდევი, დეფორმაცია, ეროზია, მიკრობზარი, ვიბრაციის ზრდა და კომპრესორის ეფექტიანობის შემცირება. დაზიანება ყოველთვის არ იწვევს ძრავის დაუყოვნებლივ გაუმართაობას, თუმცა მისი განვითარება ზრდის კომპონენტების ცვეთის, არაგეგმიური ტექნიკური მომსახურებისა და ფრენის უსაფრთხოებასთან დაკავშირებულ რისკებს (Zhao, და სხვ., 2020).
FOD-ის ადრეული გამოვლენის სირთულე მდგომარეობს იმაში, რომ მისი საწყისი ნიშნები სხვადასხვა პარამეტრში ნაწილობრივ ვლინდება. ცვლილება შეიძლება დაფიქსირდეს ვიბრაციაში, ბრუნვის სიხშირეში, საწვავის ხარჯში, წნევაში, გამონაბოლქვი აირების ტემპერატურასა და კომპრესორის ეფექტიანობაში. თითოეული მაჩვენებელი ცალკე აღებული არ არის საკმარისი ზუსტი დიაგნოზისთვის, რადგან მსგავსი ცვლილებები სხვა ტექნიკური მიზეზებითაც შეიძლება იყოს გამოწვეული. ამიტომ FOD-ის იდენტიფიკაცია მოითხოვს რამდენიმე მონიტორინგის სისტემიდან მიღებული მონაცემების ერთობლივ ანალიზს (Rabenoro, Lacaille, Cottrell, Rossi, & Rynkiewicz, 2015). 

[bookmark: _Toc235239889]2.2. საავიაციო ძრავების მონიტორინგის სისტემების მოკლე მიმოხილვა
საავიაციო ძრავის ტექნიკური მდგომარეობის შესახებ მონაცემებს სხვადასხვა დანიშნულების სისტემა ქმნის. ზოგი მათგანი ძრავის მართვას ემსახურება, ზოგი - მდგომარეობის დიაგნოსტიკას, მონაცემთა რეგისტრაციას, გადაცემას ან სხვადასხვა კომპონენტიდან მიღებული ინფორმაციის გაერთიანებას (Jennions, 2011).
ცხრილიდან (იხ. შემდეგ გვერდზე) ჩანს, რომ თითოეული სისტემა ძრავის მდგომარეობის მხოლოდ გარკვეულ ნაწილს ასახავს. FADEC ქმნის რეალურ დროში მართვის მონაცემებს, EHM და HUMS ორიენტირებულია ტექნიკური მდგომარეობის შეფასებაზე, IVHM აერთიანებს სხვადასხვა სისტემის ინფორმაციას, ACARS მონაცემთა გადაცემას უზრუნველყოფს, ხოლო FDR და QAR ფრენის პროცესში წარმოქმნილ პარამეტრებს აღრიცხავს.
მათი ერთობლივი გამოყენება თეორიულად ქმნის FOD-ის ადრეული გამოვლენის გაუმჯობესების საფუძველს, თუმცა მონაცემების განსხვავებული ფორმატი, სიხშირე, დროითი ნიშნები და სემანტიკური აღწერა უშუალო ინტეგრაციას ართულებს (Doan, Halevy, & Ives, 2012).

ცხრილი 2.1. საავიაციო ძრავების მონიტორინგის სისტემების შედარებითი მახასიათებლები 

[bookmark: _Toc235239890]2.3. მონაცემთა ინტეგრაციის თანამედროვე მიდგომები
თანამედროვე მონაცემთა ინტეგრაცია აღარ შემოიფარგლება სხვადასხვა სისტემიდან მიღებული ჩანაწერების ერთ საცავში მოთავსებით. აუცილებელია მონაცემთა ტექნიკური, სტრუქტურული და სემანტიკური თავსებადობის უზრუნველყოფა (Lenzerini, 2002).
მონაცემთა ტრანსფორმაცია და ნორმალიზაცია გულისხმობს განსხვავებული ფორმატების, საზომი ერთეულების, დროითი ნიშნებისა და პარამეტრების დასახელებების ერთგვაროვან ფორმაში გადაყვანას. ეს აუცილებელია, მაგალითად, FADEC-ის სწრაფი დროითი სერიების, ACARS-ის მოვლენებზე დაფუძნებული შეტყობინებებისა და ტექნიკური მომსახურების ჩანაწერების შესადარებლად.
ერთიანი საბაზისო მონაცემთა მოდელი სხვადასხვა სისტემის მონაცემებს საერთო სტრუქტურაში წარმოადგენს. ამ მიდგომისას პირველადი მონაცემი არ კარგავს თავის წყაროსა და თავდაპირველ მნიშვნელობას, თუმცა მისი გამოყენება შესაძლებელი ხდება კონკრეტული მწარმოებლის ან სისტემისგან დამოუკიდებლად.
მონაცემთა ტაქსონომია უზრუნველყოფს ინფორმაციის ლოგიკურ კლასიფიკაციას. მონიტორინგის მონაცემები შეიძლება დაიყოს სენსორულ დროით სერიებად, საექსპლუატაციო პარამეტრებად, მოვლენებზე დაფუძნებულ ჩანაწერებად, დიაგნოსტიკურ მაჩვენებლებად, ტექნიკური მომსახურების მონაცემებად და მეტამონაცემებად (International Organization for Standardization, 2003).
ონტოლოგია და ცოდნის ურთიერთკავშირები მონაცემებს აკავშირებს ძრავის კომპონენტებთან, ფრენის რეჟიმებთან, ტექნიკურ მოვლენებსა და შესაძლო გაუმართაობებთან. ეს საშუალებას იძლევა, მაგალითად, ვიბრაციის ზრდა, ტემპერატურული გადახრა და კომპრესორის ეფექტიანობის შემცირება განხილულ იქნეს არა იზოლირებულად, არამედ ერთი შესაძლო ტექნიკური მოვლენის ურთიერთდაკავშირებულ ნიშნებად (Hogan, და სხვ., 2021).
მრავალწყაროიანი მტკიცებულებების გაერთიანება სხვადასხვა სისტემაში დაფიქსირებულ ნიშნებს ერთ ტექნიკურ ჰიპოთეზასთან აკავშირებს. FOD-ის შემთხვევაში ასეთი მიდგომა შეიძლება მოიცავდეს FADEC-ის პარამეტრებს, HUMS-ის ვიბრაციულ მონაცემებს, QAR-ის ფრენის ჩანაწერებსა და ტექნიკური ინსპექტირების შედეგებს. ამასთან, უნდა შენარჩუნდეს მონაცემთა წყაროს, ხარისხის, დროითი კონტექსტისა და განხორციელებული გარდაქმნების მიკვლევადობა (Turso & Litt, 2005).
წინამდებარე კვლევაში აღნიშნული მიდგომები ერთიანდება UEMDM-ის კონცეფციაში. UEMDM განიხილება როგორც მომწოდებლისგან დამოუკიდებელი საბაზისო მოდელი, ხოლო ონტოლოგია და ცოდნის ურთიერთკავშირები მის სემანტიკურ ფენად. ასეთი არქიტექტურის მიზანია სხვადასხვა მონიტორინგის სისტემიდან მიღებული მონაცემების დაკავშირება და მათი ერთობლივი გამოყენება ანომალიების, მათ შორის FOD-ის საწყისი ნიშნების, გამოსავლენად.

[bookmark: _Toc235239891]3. კვლევის კონცეფცია
[bookmark: _Toc235239892]3.1. ძრავის მონიტორინგის მონაცემთა ერთიანი მოდელის იდეა
კვლევის ძირითადი კონცეფცია ეფუძნება UEMDM-ის ჩამოყალიბებას. UEMDM განიხილება როგორც ერთიანი საბაზისო მონაცემთა მოდელი, რომლის საშუალებითაც სხვადასხვა მონიტორინგის სისტემიდან მიღებული მონაცემები საერთო, მომწოდებლისგან დამოუკიდებელ სტრუქტურაში უნდა იქნეს წარმოდგენილი.
FADEC, EHM, HUMS, IVHM, ACARS და FDR/QAR განსხვავებული დანიშნულების, ფორმატისა და სიხშირის მონაცემებს ქმნის. UEMDM-ის დანიშნულება არ არის ამ სისტემების ან მათი პირველადი მონაცემების ჩანაცვლება. მოდელმა უნდა უზრუნველყოს თითოეული წყაროს მონაცემის საერთო სტრუქტურასთან შესაბამისობაში მოყვანა და ამავე დროს შეინარჩუნოს ინფორმაცია:
· მონაცემის წარმოშობის წყაროს შესახებ; 
· გაზომვის ან მოვლენის დროითი კონტექსტის შესახებ; 
· გამოყენებული საზომი ერთეულებისა და ფორმატის შესახებ; 
· მონაცემის ხარისხისა და სანდოობის შესახებ; 
· მონაცემზე განხორციელებული ტრანსფორმაციების შესახებ. 
ამგვარი მიდგომით ერთი ტექნიკური მოვლენის შესახებ სხვადასხვა სისტემაში დაფიქსირებული ინფორმაცია შეიძლება გაერთიანდეს საერთო ანალიტიკურ გარემოში. მაგალითად, ვიბრაციის ცვლილება, გამონაბოლქვი აირების ტემპერატურის გადახრა, საწვავის ხარჯის ზრდა და ტექნიკური ინსპექტირების ჩანაწერი შეიძლება წარმოდგენილი იყოს როგორც ერთმანეთთან დაკავშირებული მონაცემები და არა როგორც სხვადასხვა სისტემაში იზოლირებულად შენახული მაჩვენებლები.
UEMDM-ის საფუძველზე შესაძლებელი უნდა გახდეს მონაცემთა ინტეგრირებული ანალიზი, პროგნოზირებადი ტექნიკური მომსახურების მხარდაჭერა და შემდგომ ეტაპზე ხელოვნური ინტელექტის მეთოდების გამოყენება. FOD ამ მოდელის ერთადერთ დანიშნულებად არ განიხილება; იგი წარმოადგენს კონკრეტულ გამოყენების შემთხვევას, რომლის საფუძველზეც შესაძლებელია არქიტექტურის გამოყენებადობის შეფასება. 

[bookmark: _Toc235239893]3.2. მონაცემთა ტაქსონომიის აუცილებლობა
UEMDM-ის ფორმირებამდე აუცილებელია საავიაციო ძრავის მონიტორინგის მონაცემების ერთიანი ტაქსონომიის შემუშავება. ტაქსონომიის დანიშნულებაა სხვადასხვა სისტემიდან მიღებული მონაცემების კლასიფიკაცია მათი სტრუქტურის, წარმოშობის, ტექნიკური დანიშნულებისა და ანალიტიკური როლის მიხედვით.
მონიტორინგის მონაცემები შეიძლება დაჯგუფდეს შემდეგ ძირითად კატეგორიებად:
1. სენსორული დროითი სერიები — ტემპერატურა, წნევა, ვიბრაცია, ბრუნვის სიხშირე და საწვავის ხარჯი; 
2. საექსპლუატაციო მონაცემები — ფრენის რეჟიმი, ძრავის დატვირთვა, გარემო პირობები და მუშაობის ხანგრძლივობა; 
3. მოვლენებზე დაფუძნებული ჩანაწერები — გაფრთხილებები, შეცდომის კოდები და რეჟიმის ცვლილებები; 
4. დიაგნოსტიკური და ტრენდული მაჩვენებლები — დეგრადაციის ინდიკატორები, გამოთვლილი გადახრები და ტექნიკური მდგომარეობის შეფასებები; 
5. ტექნიკური მომსახურების მონაცემები — ინსპექტირების შედეგები, აღმოჩენილი დაზიანებები, შესრულებული სამუშაოები და შეცვლილი კომპონენტები; 
6. მეტამონაცემები — მონაცემის წყარო, დროითი ნიშანი, საზომი ერთეული, ხარისხი, ვერსია და გარდაქმნის ისტორია. 
ტაქსონომიის გარეშე ერთი და იმავე მნიშვნელობის მონაცემები შეიძლება სხვადასხვა სისტემაში განსხვავებული სახელით, ფორმატითა და საზომი ერთეულით იყოს წარმოდგენილი. ასევე შესაძლებელია ერთი დასახელება სხვადასხვა ტექნიკურ მნიშვნელობას გამოხატავდეს. შესაბამისად, მონაცემთა მხოლოდ ტექნიკური გაერთიანება საკმარისი არ არის, აუცილებელია მათი მნიშვნელობისა და გამოყენების კონტექსტის განსაზღვრაც.
ერთიანი ტაქსონომია ქმნის შუალედურ საფუძველს პირველადი მონაცემებიდან UEMDM-ის სტრუქტურულ ობიექტებამდე. ის განსაზღვრავს, მონაცემთა რომელი ტიპები უნდა გაერთიანდეს, როგორ უნდა აღიწეროს მათი წარმოშობა და რა ურთიერთობა აქვთ მათ ძრავის კომპონენტებთან, ფრენის რეჟიმებსა და ტექნიკურ მოვლენებთან. 

[bookmark: _Toc235239894]3.3. ცოდნის ურთიერთკავშირების გამოყენების საფუძვლები
UEMDM მონაცემების საერთო სტრუქტურაში წარმოდგენას უზრუნველყოფს, თუმცა მონაცემთა ტექნიკური გაერთიანება ავტომატურად არ განსაზღვრავს მათ სემანტიკურ ურთიერთკავშირებს. სწორედ ამიტომ კვლევაში საგნობრივი სფეროს ონტოლოგია და ცოდნის ურთიერთკავშირები განიხილება UEMDM-ის სემანტიკურ ფენად.
საგნობრივი სფეროს ონტოლოგიამ უნდა განსაზღვროს ძირითადი კლასები, ურთიერთობები და წესები. ასეთ კლასებად შეიძლება განისაზღვროს:
· მონიტორინგის სისტემა; 
· მონაცემთა წყარო და პარამეტრი; 
· ძრავის კომპონენტი; 
· ფრენის რეჟიმი; 
· ტექნიკური მოვლენა; 
· დაზიანება ან გაუმართაობა; 
· ინსპექტირების შედეგი; 
· შესაძლო დიაგნოსტიკური ჰიპოთეზა. 
ცოდნის ურთიერთკავშირები აღნიშნული სქემის კონკრეტული მონაცემებით შევსებულ რეალიზაციას წარმოადგენს. მისი საშუალებით შესაძლებელია ფორმალურად აღიწეროს, რომ კონკრეტული პარამეტრი მიღებულია განსაზღვრული სისტემიდან, დაკავშირებულია ძრავის კონკრეტულ კომპონენტთან, დაფიქსირდა გარკვეულ ფრენის რეჟიმში და შეიძლება წარმოადგენდეს კონკრეტული ტექნიკური მდგომარეობის შესაძლო ნიშანს (Meng, და სხვ., 2024).
FOD-ის შემთხვევაში ცოდნის ურთიერთკავშირებმა შეიძლება ერთმანეთთან დააკავშიროს კომპრესორის ფრთა, ვიბრაციის ზრდა, ტემპერატურული გადახრა, საწვავის ხარჯის ცვლილება, ფრენის კონკრეტული ეტაპი და შემდგომი ბოროსკოპიული ინსპექტირების შედეგი. ეს არ ნიშნავს, რომ თითოეული ასეთი მაჩვენებელი ავტომატურად ადასტურებს FOD-ს. მათი გაერთიანება ქმნის მრავალწყაროიან მტკიცებულებათა ჯაჭვს, რომლის საფუძველზეც შესაძლებელია ტექნიკური ჰიპოთეზის ჩამოყალიბება და შემდგომი შემოწმება.
ამრიგად, UEMDM, ტაქსონომია და ცოდნის ურთიერთკავშირები ერთმანეთის შემცვლელი ცნებები არ არის. ტაქსონომია მონაცემებს კლასიფიცირებს, UEMDM მათ საერთო სტრუქტურაში წარმოადგენს, ხოლო ცოდნის ურთიერთკავშირები მონაცემებს შორის სემანტიკურ და ტექნიკურ ურთიერთობებს ასახავს. მათი ერთობლიობა ქმნის საფუძველს მონაცემთა მიკვლევადი, ახსნადი და ინტეგრირებული ანალიზისთვის.

კვლევა ეფუძნება სისტემურ და მონაცემებზე ორიენტირებულ საინჟინრო მიდგომას. კვლევის მიზნის მისაღწევად გამოყენებულია შემდეგი მეთოდები:
1. ლიტერატურის ანალიზი - FOD-ის, საავიაციო ძრავების მონიტორინგის, მონაცემთა ინტეგრაციის, ონტოლოგიების, ცოდნის ურთიერთკავშირებისა და პროგნოზირებადი ტექნიკური მომსახურების თანამედროვე კვლევების შესასწავლად; 
2. სისტემური ანალიზი - FADEC, EHM, HUMS, IVHM, ACARS და FDR/QAR სისტემების, როგორც ურთიერთდაკავშირებული საინფორმაციო გარემოს, შესაფასებლად; 
3. შედარებითი ანალიზი - მონიტორინგის სისტემების მონაცემთა ფორმატის, სტრუქტურის, სიხშირის, დროითი ნიშნებისა და სემანტიკური აღწერის შესადარებლად; 
4. მონაცემთა კლასიფიკაცია და ტაქსონომიური მოდელირება - სენსორული, საექსპლუატაციო, დიაგნოსტიკური, მოვლენებზე დაფუძნებული და ტექნიკური მომსახურების მონაცემების ერთიან კატეგორიებად დასაჯგუფებლად; 
5. კონცეპტუალური მოდელირება - UEMDM-ის ძირითადი ობიექტების, ატრიბუტებისა და ურთიერთკავშირების განსაზღვრისთვის; 
6. სემანტიკური მოდელირება - მონაცემებს, ძრავის კომპონენტებს, ფრენის რეჟიმებს, ტექნიკურ მოვლენებსა და შესაძლო დაზიანებებს შორის კავშირების ონტოლოგიისა და ცოდნის ურთიერთკავშირების სახით წარმოსადგენად; 
7. მონაცემთა ინტეგრაციის მეთოდები - განსხვავებული წყაროებიდან მიღებული მონაცემების ტრანსფორმაციის, ნორმალიზაციისა და ერთიან სტრუქტურასთან შესაბამისობის პრინციპების ჩამოსაყალიბებლად; 
8. ვალიდაციის მეთოდოლოგიური დაგეგმვა - შემოთავაზებული მოდელის სტრუქტურული, სემანტიკური და ანალიტიკური შეფასების კრიტერიუმების განსაზღვრისთვის. 

კვლევა ხორციელდება შემდეგი თანმიმდევრული ეტაპებით:
პირველ ეტაპზე განისაზღვრება FOD-ის ადრეული გამოვლენის პრობლემა და ტარდება შესაბამისი სამეცნიერო ლიტერატურის ანალიზი.
მეორე ეტაპზე შეისწავლება საავიაციო ძრავების მონიტორინგის ძირითადი სისტემები, მათი ფუნქციური დანიშნულება და გენერირებული მონაცემების მახასიათებლები.
მესამე ეტაპზე ტარდება მონაცემთა შედარებითი ანალიზი და ვლინდება ჰეტეროგენულობის ძირითადი წყაროები, განსხვავებული ფორმატები, დროითი სიხშირეები, საზომი ერთეულები, სემანტიკური აღწერები და მწარმოებელზე დამოკიდებული სტრუქტურები.
მეოთხე ეტაპზე ყალიბდება მონიტორინგის მონაცემთა ერთიანი ტაქსონომია, რომელიც მონაცემებს მათი წარმოშობის, სტრუქტურისა და ტექნიკური დანიშნულების მიხედვით აჯგუფებს.
მეხუთე ეტაპზე მუშავდება UEMDM-ის კონცეპტუალური არქიტექტურა და განისაზღვრება მისი ძირითადი მონაცემთა ობიექტები, ატრიბუტები, კავშირები და მიკვლევადობის მოთხოვნები.
მეექვსე ეტაპზე ფორმირდება საგნობრივი სფეროს ონტოლოგია და ცოდნის ურთიერთკავშირების სემანტიკური ფენა, რომლის მიზანია სხვადასხვა სისტემიდან მიღებული ნიშნების ძრავის კომპონენტებთან და ტექნიკურ მოვლენებთან დაკავშირება.
მეშვიდე ეტაპზე განისაზღვრება მონაცემთა ტრანსფორმაციის, მოდელის პრაქტიკული რეალიზაციისა და ექსპერიმენტული ვალიდაციის გეგმა.

შემოთავაზებული მოდელის ვალიდაცია ორ განსხვავებულ მიმართულებად იყოფა:
1. სტრუქტურული და ზოგადი ანალიტიკური ვალიდაცია
ამ ეტაპზე უნდა შეფასდეს:
· სხვადასხვა წყაროს მონაცემების UEMDM-ში წარმოდგენის შესაძლებლობა; 
· მონაცემთა ფორმატებისა და საზომი ერთეულების ნორმალიზაცია; 
· დროითი ნიშნებისა და ფრენის რეჟიმების შესაბამისობა; 
· მონაცემთა წყაროსა და განხორციელებული გარდაქმნების მიკვლევადობა; 
· სემანტიკური კავშირების სისწორე; 
· მრავალწყაროიანი მონაცემების ერთობლივი ანალიზის შესაძლებლობა. 
აღნიშნული შეფასებისთვის დაგეგმილია NASA N-CMAPSS მონაცემთა ნაკრების გამოყენება. იგი შეიძლება გამოყენებულ იქნეს ძრავის სენსორული და საექსპლუატაციო მონაცემების ინტეგრაციის, დროითი შეთანხმების, დეგრადაციისა და ზოგადი ანომალიების ანალიზის შესაფასებლად (Arias Chao, Kulkarni, Goebel, & Fink, 2021).
2. FOD-სპეციფიკური ვალიდაცია
NASA N-CMAPSS უშუალოდ FOD-ის შემთხვევებს არ შეიცავს, ამიტომ მისი გამოყენებით ვერ დადასტურდება მოდელის FOD-ის დიაგნოსტიკური ეფექტიანობა. FOD-სპეციფიკური ვალიდაციისთვის შემდგომ ეტაპზე საჭირო იქნება:
· ფიზიკურად დასაბუთებული სიმულაციური მონაცემები; 
· ძრავის ან კომპონენტის საცდელი ექსპერიმენტების შედეგები; 
· ბოროსკოპიული ან სხვა ტექნიკური ინსპექტირებით დადასტურებული შემთხვევები; 
· მონიტორინგის მონაცემებისა და ფაქტობრივი დაზიანების ურთიერთშედარება. 
ვალიდაციისას უნდა შეფასდეს, რამდენად შეუძლია UEMDM-ს სხვადასხვა მონიტორინგის სისტემაში დაფიქსირებული სუსტი ნიშნების დაკავშირება, შესაძლო FOD-ის ტექნიკური ჰიპოთეზის ფორმირება და გამოყენებული მტკიცებულებების დასაბუთებული და მიკვლევადი წარმოდგენა.
კვლევის მოცემულ ეტაპზე ვალიდაციის გეგმა მეთოდოლოგიურ ხასიათს ატარებს და არ წარმოადგენს UEMDM-ის ეფექტიანობის საბოლოო ექსპერიმენტულ დადასტურებას.

კვლევის სამეცნიერო სიახლე არ მდგომარეობს მონაცემთა ინტეგრაციის, ონტოლოგიის, ცოდნის ურთიერთკავშირების ან პროგნოზირებადი ტექნიკური მომსახურების მეთოდების პირველად გამოყენებაში. კვლევის განსხვავებული წვლილია ამ მიდგომების საავიაციო ძრავის მონიტორინგისთვის სპეციალიზებულ, ერთიან და მიკვლევად არქიტექტურაში გაერთიანება.
სამეცნიერო სიახლე გამოიხატება შემდეგში:
1. საავიაციო ძრავის მონიტორინგის ჰეტეროგენული მონაცემებისთვის ყალიბდება ერთიანი ტაქსონომია, რომელიც მონაცემებს აღწერს მათი სტრუქტურის, წარმოშობის, ტექნიკური დანიშნულებისა და ანალიტიკური როლის მიხედვით; 
2. შემოთავაზებულია UEMDM, როგორც მომწოდებლისგან დამოუკიდებელი ერთიანი საბაზისო მონაცემთა მოდელი; 
3. UEMDM-ის სტრუქტურული ფენა გამიჯნულია ონტოლოგიისა და ცოდნის ურთიერთკავშირების სემანტიკური ფენისგან; 
4. განისაზღვრება მონაცემის წარმოშობის, დროითი კონტექსტის, ხარისხისა და განხორციელებული გარდაქმნების მიკვლევადობის პრინციპები; 
5. კონცეპტუალურად ყალიბდება მრავალწყაროიანი მტკიცებულებების გაერთიანების მექანიზმი, რომელიც სხვადასხვა მონიტორინგის სისტემაში დაფიქსირებულ ნიშნებს ერთ ტექნიკურ ჰიპოთეზასთან აკავშირებს; 
6. FOD განიხილება არა როგორც UEMDM-ის ერთადერთი დანიშნულება, არამედ როგორც მისი გამოყენებადობის შეფასების კონკრეტული და შემოსაზღვრული შემთხვევა. 
ამგვარად, კვლევის სიახლე დაკავშირებულია არა ცალკეული მონიტორინგის სისტემების აღწერასთან, არამედ მათ მიერ გენერირებულ მონაცემებს შორის სტრუქტურული, დროითი და სემანტიკური ურთიერთკავშირების ერთიანი ფორმით წარმოდგენასთან. 

[bookmark: _Toc235239901]5.2. პრაქტიკული მნიშვნელობა
კვლევის პრაქტიკული მნიშვნელობა მდგომარეობს სხვადასხვა მონიტორინგის სისტემიდან მიღებული მონაცემების ერთიან ანალიტიკურ გარემოში გამოყენების საფუძვლის შექმნაში. UEMDM-ის შემდგომმა რეალიზაციამ შესაძლებელი უნდა გახადოს:
· FADEC-ის, EHM-ის, HUMS-ის, IVHM-ის, ACARS-ისა და FDR/QAR-ის მონაცემების საერთო სტრუქტურაში გარდაქმნა; 
· განსხვავებული ფორმატების, საზომი ერთეულებისა და დროითი ნიშნების ნორმალიზაცია; 
· მონაცემთა წყაროსა და გარდაქმნების ისტორიის მიკვლევა; 
· სხვადასხვა პარამეტრისა და ტექნიკური მოვლენის ერთობლივი ანალიზი; 
· პროგნოზირებადი ტექნიკური მომსახურებისა და გადაწყვეტილების მხარდაჭერის სისტემებისთვის მონაცემების მომზადება; 
· საბორტო ან მიწისზედა ანალიტიკური და ვიზუალიზაციის სისტემების განვითარება; 
· FOD-ის შესაძლო ნიშნების ადრეული გამოვლენის მხარდაჭერა. 
მოდელი შეიძლება გამოყენებულ იქნეს როგორც მონაცემთა შუალედური ფენა არსებული მონიტორინგის სისტემებისა და შემდგომი ანალიტიკური ან ხელოვნური ინტელექტის ალგორითმებს შორის.
ამასთან, UEMDM-ის კონცეპტუალური მოდელი თავისთავად არ წარმოადგენს დასრულებულ ან სერტიფიცირებულ საბორტო პროდუქტს. მისი პრაქტიკული გამოყენება მოითხოვს პროგრამულ რეალიზაციას, ექსპერიმენტულ ვალიდაციას, უსაფრთხოების შეფასებასა და კონკრეტული დანიშნულების შესაბამის სერტიფიცირების პროცედურებს. 

[bookmark: _Toc235239902]5.3. მოსალოდნელი შედეგები
კვლევის განხორციელების შედეგად მოსალოდნელია:
1. საავიაციო ძრავის მონიტორინგის მონაცემთა ერთიანი ტაქსონომიის ჩამოყალიბება; 
2. UEMDM-ის ძირითადი მონაცემთა ობიექტების, ატრიბუტებისა და ურთიერთკავშირების განსაზღვრა; 
3. სხვადასხვა მონიტორინგის სისტემის მონაცემების UEMDM-თან შესაბამისობისა და გარდაქმნის წესების შემუშავება; 
4. საგნობრივი სფეროს ონტოლოგიისა და ცოდნის ურთიერთკავშირების პროტოტიპული სტრუქტურის შექმნა; 
5. მრავალწყაროიანი მონაცემების ერთ ტექნიკურ ჰიპოთეზასთან ახსნადი დაკავშირების მექანიზმის შემუშავება; 
6. NASA N-CMAPSS მონაცემთა ნაკრების გამოყენებით მოდელის სტრუქტურული ინტეგრაციის, ნორმალიზაციის, დროითი შესაბამისობისა და ზოგადი ანომალიური პროცესების ანალიზის შესაძლებლობების შეფასება; 
7. FOD-სპეციფიკური ვალიდაციისთვის საჭირო სიმულაციური, საცდელი ან ტექნიკური ინსპექტირებით დადასტურებული მონაცემების გამოყენების გეგმის ჩამოყალიბება; 
8. ხელოვნური ინტელექტის, პროგნოზირებადი ტექნიკური მომსახურებისა და საბორტო ან მიწისზედა გადაწყვეტილების მხარდაჭერის სისტემებთან ინტეგრაციის საფუძვლის შექმნა. 
კვლევის მოცემულ ეტაპზე მოსალოდნელი შედეგები ძირითადად თეორიულ-კონცეპტუალურ ხასიათს ატარებს. UEMDM-ის ეფექტიანობის საბოლოო დადასტურება განხორციელდება შემდგომ ეტაპებზე, მოდელის პრაქტიკული რეალიზაციისა და ექსპერიმენტული ვალიდაციის საფუძველზე.

[bookmark: _Toc235239903]6. შემდგომი კვლევის ეტაპები
კვლევის მიმდინარე ეტაპზე ჩამოყალიბებულია პრობლემის აქტუალობა, კვლევის მიზანი და ამოცანები, თეორიული საფუძვლები, UEMDM-ის ზოგადი იდეა და შემდგომი ვალიდაციის მიმართულებები. მომდევნო ეტაპის მიზანი იქნება აღნიშნული მოკლე კონცეფციის გაფართოებულ თეორიულ-კონცეპტუალურ მოდელად ჩამოყალიბება. ამ ეტაპზე კვლევა ჯერ არ ითვალისწინებს სისტემის დასრულებულ პროგრამულ რეალიზაციასა და FOD-ის გამოვლენის ეფექტიანობის საბოლოო ექსპერიმენტულ დადასტურებას.

[bookmark: _Toc235239904]6.1. თეორიული საფუძვლების გაფართოება
შემდგომ ეტაპზე გაღრმავდება FOD-ის წარმოშობის წყაროების, დაზიანების მექანიზმების, ძრავის კომპონენტებზე ზემოქმედებისა და ადრეული გამოვლენის სირთულეების კვლევა. განსაკუთრებული ყურადღება დაეთმობა იმ პარამეტრების განსაზღვრას, რომლებშიც შეიძლება აისახოს FOD-ის საწყისი ნიშნები, მათ შორის:
· ვიბრაცია; 
· ბრუნვის სიხშირე; 
· გამონაბოლქვი აირების ტემპერატურა; 
· წნევა და კომპრესორის ეფექტიანობა; 
· საწვავის ხარჯი; 
· ზეთის სისტემის მაჩვენებლები; 
· ტექნიკური ინსპექტირების ჩანაწერები. 
ასევე გაფართოვდება თანამედროვე სამეცნიერო კვლევების შედარებითი ანალიზი, რათა უფრო მკაფიოდ განისაზღვროს არსებული მიდგომების შესაძლებლობები და კვლევითი ხარვეზი.

[bookmark: _Toc235239905]6.2. მონიტორინგის სისტემებისა და მონაცემთა წყაროების დეტალური ანალიზი
გაფართოებულად გაანალიზდება FADEC, EHM, HUMS, IVHM, ACARS, FDR და QAR სისტემების ფუნქციური დანიშნულება და მონაცემთა გენერირების თავისებურებები. თითოეული სისტემისთვის განისაზღვრება:
· მონაცემთა ძირითადი ტიპები; 
· ფორმატი და სტრუქტურა; 
· ჩაწერის ან გადაცემის სიხშირე; 
· დროითი ნიშნების ორგანიზება; 
· საზომი ერთეულები; 
· მონაცემთა ხარისხი და სანდოობა; 
· სხვა სისტემებთან ინტეგრაციის შეზღუდვები. 
შედეგად ჩამოყალიბდება მონიტორინგის სისტემებისა და მათ მიერ შექმნილი მონაცემების შედარებითი მატრიცა, რომელიც გამოავლენს მონაცემთა ჰეტეროგენულობის ძირითად წყაროებს.

შემდგომ ეტაპზე ზოგადი კლასიფიკაცია გაფართოვდება მონაცემთა ერთიან ტაქსონომიად. მონაცემები დაჯგუფდება მათი წარმოშობის, სტრუქტურის, ტექნიკური მნიშვნელობისა და ანალიტიკური გამოყენების მიხედვით.
ტაქსონომია მოიცავს:
· სენსორულ დროით სერიებს; 
· საექსპლუატაციო პარამეტრებს; 
· მოვლენებზე დაფუძნებულ ჩანაწერებს; 
· დიაგნოსტიკურ და ტრენდულ მაჩვენებლებს; 
· ტექნიკური მომსახურებისა და ინსპექტირების მონაცემებს; 
· გარემო პირობების მონაცემებს; 
· მონაცემის წარმოშობისა და ხარისხის აღმწერ მეტამონაცემებს. 
ტაქსონომია გახდება სხვადასხვა წყაროს მონაცემების UEMDM-ის საერთო სტრუქტურასთან დაკავშირების საფუძველი.

შემდეგ კოლოქვიუმში UEMDM-ის ზოგადი იდეა უნდა გადაიზარდოს უფრო დეტალურ, თუმცა ჯერ კიდევ კონცეპტუალურ არქიტექტურად. განისაზღვრება მოდელის ძირითადი მონაცემთა ობიექტები, მათი ატრიბუტები და ურთიერთკავშირები.
მოდელში უნდა აისახოს:
· საჰაერო ხომალდი და ძრავა; 
· ძრავის კომპონენტი; 
· მონიტორინგის სისტემა და მონაცემთა წყარო; 
· გაზომვა და ტექნიკური პარამეტრი; 
· ფრენის რეჟიმი; 
· მოვლენა და გაფრთხილება; 
· ტექნიკური მდგომარეობა; 
· ინსპექტირება და ტექნიკური მომსახურება; 
· შესაძლო დაზიანება ან გაუმართაობა; 
· მონაცემის ხარისხი, წარმოშობა და გარდაქმნის ისტორია. 
ამ ეტაპის შედეგი იქნება UEMDM-ის გაფართოებული სქემა, რომელიც წარმოაჩენს, როგორ შეიძლება განსხვავებული მონიტორინგის მონაცემების საერთო, მომწოდებლისგან დამოუკიდებელ სტრუქტურაში წარმოდგენა. 

[bookmark: _Toc235239908]6.5. ცოდნის ურთიერთკავშირების სემანტიკური ფენის ფორმირება
შემდგომ ეტაპზე განისაზღვრება საგნობრივი სფეროს ონტოლოგიის ძირითადი კლასები და ურთიერთობები. ამის საფუძველზე მომზადდება ცოდნის ურთიერთკავშირების საწყისი კონცეპტუალური მოდელი.
სემანტიკური ფენა ერთმანეთთან დააკავშირებს:
· მონიტორინგის სისტემებს; 
· პარამეტრებსა და მონაცემთა წყაროებს; 
· ძრავის კომპონენტებს; 
· ფრენის რეჟიმებს; 
· ტექნიკურ მოვლენებს; 
· შესაძლო გაუმართაობებსა და დაზიანებებს; 
· ინსპექტირების შედეგებს; 
· დიაგნოსტიკურ ჰიპოთეზებს. 
FOD-ის შემთხვევაში შესაძლებელი იქნება სხვადასხვა სისტემაში დაფიქსირებული ნიშნების ერთ შესაძლო ტექნიკურ მოვლენასთან დაკავშირების ლოგიკის აღწერა. აღნიშნული კავშირები ჯერ კონცეპტუალური იქნება და არ ჩაითვლება ავტომატური დიაგნოსტიკის დასრულებულ მექანიზმად.

[bookmark: _Toc235239909]6.6. მონაცემთა ტრანსფორმაციისა და ნორმალიზაციის წესების განსაზღვრა
შემდგომ კვლევაში მომზადდება განსხვავებული მონაცემების UEMDM-თან შესაბამისობაში მოყვანის ზოგადი წესები. ეს ეტაპი მოიცავს:
· პარამეტრების დასახელებების ჰარმონიზაციას; 
· საზომი ერთეულების ნორმალიზაციას; 
· დროითი ნიშნების შეთანხმებას; 
· მონაცემთა ფორმატების გარდაქმნას; 
· გამოტოვებული ან არასრული მონაცემების აღნიშვნას; 
· მონაცემთა ხარისხის შეფასებას; 
· მონაცემის წყაროსა და განხორციელებული გარდაქმნების მიკვლევადობის შენარჩუნებას. 
აღნიშნული წესები შექმნის საფუძველს UEMDM-ის შემდგომი პროგრამული რეალიზაციისთვის.

[bookmark: _Toc235239910]6.7. ვალიდაციის ჩარჩოს მომზადება
შემდეგი ეტაპი მოიცავს UEMDM-ის შეფასების კრიტერიუმების უფრო დეტალურ განსაზღვრას. პირველ რიგში შეფასდება არა FOD-ის დიაგნოსტიკის სიზუსტე, არამედ მოდელის უნარი:
· მიიღოს განსხვავებული სტრუქტურის მონაცემები; 
· მოახდინოს მათი ნორმალიზაცია; 
· შეინარჩუნოს დროითი შესაბამისობა; 
· ასახოს მონაცემთა წარმოშობა და გარდაქმნები; 
· უზრუნველყოს მონაცემებს შორის სემანტიკური კავშირები; 
· შექმნას მრავალწყაროიანი ანალიზის საფუძველი. 
NASA N-CMAPSS მონაცემთა ნაკრები გამოყენებული იქნება UEMDM-ის სტრუქტურული ინტეგრაციის, დროითი შესაბამისობისა და ზოგადი დეგრადაციული ან ანომალიური პროცესების ანალიზის შესაძლებლობების წინასწარი შეფასებისთვის. უშუალოდ FOD-ის ვალიდაცია მოგვიანებით მოითხოვს სიმულაციურ, საცდელ ან ტექნიკური ინსპექტირებით დადასტურებულ მონაცემებს. 

[bookmark: _Toc235239911]6.8. მომდევნო კოლოქვიუმის მოსალოდნელი შედეგი
მომდევნო კოლოქვიუმისთვის მოსალოდნელია წარმოდგენილი მოკლე კვლევითი კონცეფციის განვითარება შემდეგ შედეგებამდე:
1. FOD-ის პრობლემისა და ადრეული გამოვლენის სირთულეების გაფართოებული თეორიული ანალიზი; 
2. მონიტორინგის სისტემებისა და მათ მიერ შექმნილი მონაცემების დეტალური შედარება; 
3. მონაცემთა ჰეტეროგენულობის ძირითადი მიზეზების სისტემატიზაცია; 
4. მონიტორინგის მონაცემთა გაფართოებული ტაქსონომია; 
5. UEMDM-ის დეტალიზებული კონცეპტუალური არქიტექტურა; 
6. ონტოლოგიისა და ცოდნის ურთიერთკავშირების საწყისი სემანტიკური მოდელი; 
7. მონაცემთა ტრანსფორმაციის, ნორმალიზაციისა და მიკვლევადობის ზოგადი წესები; 
8. NASA N-CMAPSS-ის გამოყენებაზე დაფუძნებული ვალიდაციის დეტალური გეგმა; 
9. FOD-სპეციფიკური ექსპერიმენტული კვლევისთვის საჭირო მონაცემებისა და მეთოდების განსაზღვრა. 
ამრიგად, მომდევნო კოლოქვიუმის შედეგი იქნება გაფართოებული, მაგრამ ჯერ კიდევ არასრული თეორიულ-კონცეპტუალური მოდელი. იგი შექმნის საფუძველს კვლევის შემდგომ ეტაპზე UEMDM-ის პრაქტიკული რეალიზაციისთვის, მონაცემთა ექსპერიმენტული დამუშავებისთვის, მრავალწყაროიანი მტკიცებულებების გაერთიანებისა და FOD-ის ადრეული გამოვლენის მეთოდების შემუშავებისთვის.

წინამდებარე ნაშრომში განხილულია საავიაციო ძრავების მონიტორინგის სისტემებიდან მიღებული მონაცემების ინტეგრაციის პრობლემა უცხო სხეულით მიყენებული დაზიანების (FOD) ადრეული გამოვლენის კონტექსტში. კვლევამ აჩვენა, რომ FOD-ის საწყისი ნიშნები ხშირად არ ვლინდება ერთი პარამეტრის მკვეთრი ცვლილებით და შეიძლება ერთდროულად, თუმცა სუსტად აისახოს ვიბრაციის, ტემპერატურის, წნევის, ბრუნვის სიხშირის, საწვავის ხარჯისა და სხვა საექსპლუატაციო მაჩვენებლების ცვლილებაში. შესაბამისად, დაზიანების ადრეული იდენტიფიკაცია საჭიროებს სხვადასხვა წყაროდან მიღებული მონაცემების ერთობლივ ანალიზს.
FADEC-ის, EHM-ის, HUMS-ის, IVHM-ის, ACARS-ის, FDR-ისა და QAR-ის მოკლე შედარებითმა ანალიზმა აჩვენა, რომ თითოეული სისტემა ძრავის მდგომარეობის შესახებ მნიშვნელოვან, თუმცა ნაწილობრივ ინფორმაციას ქმნის. აღნიშნული მონაცემები ერთმანეთისგან განსხვავდება დანიშნულებით, სტრუქტურით, ფორმატით, ჩაწერის სიხშირით, დროითი ნიშნებითა და სემანტიკური აღწერით. ამიტომ მათი ერთ საცავში მოთავსება ჯერ კიდევ არ ნიშნავს სრულფასოვან ინტეგრაციას. საჭიროა მონაცემთა ნორმალიზაცია, საერთო კონტექსტში წარმოდგენა და მათი ტექნიკური მნიშვნელობების ურთიერთშესაბამისობაში მოყვანა.
არსებული სამეცნიერო კვლევების განხილვის საფუძველზე დადგინდა, რომ თანამედროვე მიდგომები ცალ-ცალკე მოიცავს პროგნოზირებად ტექნიკურ მომსახურებას, ონტოლოგიურ მოდელირებას, ცოდნის ურთიერთკავშირების გამოყენებას, გაუმართაობათა ცოდნის ორგანიზებასა და მონაცემთა გაზიარების ეკოსისტემებს. თუმცა კვლავ რჩება საავიაციო ძრავის მონიტორინგის ჰეტეროგენული მონაცემებისთვის სპეციალიზებული, მომწოდებლისგან დამოუკიდებელი და მიკვლევადი საერთო მონაცემთა არქიტექტურის საჭიროება.
აღნიშნული კვლევითი ხარვეზის საპასუხოდ ნაშრომში შემოთავაზებულია ძრავის მონიტორინგის მონაცემთა ერთიანი მოდელის (UEMDM) კონცეფცია. UEMDM განიხილება როგორც ერთიანი საბაზისო მონაცემთა მოდელი, რომელმაც სხვადასხვა მონიტორინგის სისტემიდან მიღებული ინფორმაცია საერთო სტრუქტურაში უნდა წარმოადგინოს და ამავე დროს შეინარჩუნოს მონაცემის წარმოშობის წყარო, დროითი კონტექსტი, საზომი ერთეული, ხარისხი და განხორციელებული გარდაქმნების ისტორია.
დასაბუთებულია, რომ UEMDM-ის ფორმირებისთვის აუცილებელია მონიტორინგის მონაცემთა ერთიანი ტაქსონომიის შექმნა. ტაქსონომიამ მონაცემები უნდა დააჯგუფოს სენსორულ დროით სერიებად, საექსპლუატაციო პარამეტრებად, მოვლენებზე დაფუძნებულ ჩანაწერებად, დიაგნოსტიკურ და ტრენდულ მაჩვენებლებად, ტექნიკური მომსახურების ინფორმაციად და მეტამონაცემებად. ასეთი კლასიფიკაცია შექმნის საფუძველს განსხვავებული მონაცემების საერთო მოდელში თანმიმდევრული წარმოდგენისთვის.
კვლევაში ასევე განსაზღვრულია საგნობრივი სფეროს ონტოლოგიისა და ცოდნის ურთიერთკავშირების როლი. UEMDM უზრუნველყოფს მონაცემების სტრუქტურულ წარმოდგენას, ხოლო ცოდნის ურთიერთკავშირები უნდა გახდეს მისი სემანტიკური ფენა, რომელიც ერთმანეთთან დააკავშირებს მონიტორინგის სისტემებს, პარამეტრებს, ძრავის კომპონენტებს, ფრენის რეჟიმებს, ტექნიკურ მოვლენებს, ინსპექტირების შედეგებსა და შესაძლო დიაგნოსტიკურ ჰიპოთეზებს. ამ მიდგომით სხვადასხვა სისტემაში დაფიქსირებული ნიშნები შესაძლებელი იქნება განხილულ იქნეს როგორც ერთი ტექნიკური მოვლენის ურთიერთდაკავშირებული მტკიცებულებები.
კვლევის მეთოდოლოგია აერთიანებს ლიტერატურის, სისტემურ და შედარებით ანალიზს, მონაცემთა კლასიფიკაციას, ტაქსონომიურ, კონცეპტუალურ და სემანტიკურ მოდელირებას, ასევე მონაცემთა ინტეგრაციისა და ვალიდაციის დაგეგმვის მეთოდებს. ამ ეტაპზე ჩამოყალიბებულია კვლევის თეორიული საფუძვლები, UEMDM-ის ზოგადი კონცეფცია, მონაცემთა ტაქსონომიის საჭიროება, ცოდნის ურთიერთკავშირების გამოყენების ლოგიკა და შემდგომი ვალიდაციის ძირითადი მიმართულებები. 
წარმოდგენილი შედეგები თეორიულ-კონცეპტუალურ ხასიათს ატარებს და არ წარმოადგენს UEMDM-ის ეფექტიანობის საბოლოო ექსპერიმენტულ დადასტურებას. შემდგომ ეტაპზე საჭიროა მონიტორინგის სისტემების მონაცემთა უფრო დეტალური შედარება, ტაქსონომიის გაფართოება, UEMDM-ის ობიექტებისა და ურთიერთკავშირების დაზუსტება, მონაცემთა ტრანსფორმაციისა და ნორმალიზაციის წესების ჩამოყალიბება და ცოდნის ურთიერთკავშირების საწყისი მოდელის შემუშავება.
NASA N-CMAPSS მონაცემთა ნაკრების გამოყენებით შესაძლებელი იქნება მოდელის სტრუქტურული ინტეგრაციის, დროითი შესაბამისობის, ნორმალიზაციისა და ზოგადი დეგრადაციული პროცესების ანალიზის შესაძლებლობების წინასწარი შეფასება. თუმცა FOD-ის უშუალო დიაგნოსტიკური ვალიდაცია მოითხოვს დამატებით სიმულაციურ, საცდელ ან ტექნიკური ინსპექტირებით დადასტურებულ მონაცემებს.
ამრიგად, პირველი კოლოქვიუმის ფარგლებში ჩამოყალიბებულია კვლევის საწყისი თეორიული და მეთოდოლოგიური საფუძველი. ნაშრომის ძირითადი შედეგია საავიაციო ძრავის მონიტორინგის პრობლემის მონაცემთა ინტეგრაციის ამოცანად ფორმულირება და UEMDM-ის, მონაცემთა ტაქსონომიისა და ცოდნის ურთიერთკავშირების ურთიერთდაკავშირებული კონცეფციის განსაზღვრა. აღნიშნული საფუძველი მომდევნო კვლევით ეტაპზე უნდა განვითარდეს გაფართოებულ, თუმცა ჯერ კიდევ კონცეპტუალურ მოდელად, რომელიც შემდგომში შესაძლებელს გახდის პროგრამულ რეალიზაციას, ექსპერიმენტულ შეფასებასა და FOD-ის ადრეული გამოვლენის მეთოდების შემუშავებას.

